ועדת הכלכלה, כנסת 16, פרוטוקול מספר 107, 2003-12-09 10:00

שלום שמחון: ברשותכם, אני רוצה לפתוח את הישיבה.

שלום שמחון: הנושא הוא דיון מהיר בהצעתה של חברת הכנסת אורית נוקד בנושא תאונות הדרכים ובעיית הפיקח על כשירות צמיגי כלי הרכב.

שלום שמחון: חובת התקנת מדי לחץ אוויר בתחנות הדלק מעוגנת בתמ"א 18, תוכנית מתאר ארצית.

שלום שמחון: בסעיף 7 פסקה (ב) נאמר אספקת שמן, מים ואוויר, תחנת תדלוק חייבת לספק שמן מנוע, שירותי מים למצנם ואוויר לצמיגים לסוגי רכב שאותו היא מורשית לתדלק.

שלום שמחון: בדו"ח מבקר המדינה 51ב משנת 2000 נכתב בין היתר שמן הראוי שתינתן סמכות לרשות ממשלתית לבצע את הבדיקות ולאכוף את תקינות מדי לחץ האוויר.

שלום שמחון: מר טימור הממונה על יחידת משקולות מידות וסטנדרטים מכין תקנות, והשאלה היא כמה זמן ייקח עד שהתקנות האלה יגיעו לאישור.

שלום שמחון: עד כמה שאנחנו יודעים לוקח משום מה הרבה זמן להכין את התקנות האלה חברת הכנסת אורית נוקד, בבקשה.

אורית נוקד: תודה רבה ובוקר טוב לכולם.

אורית נוקד: אני רוצה לפתוח בנתונים שקיבלתי היום מהרשות למלחמה בתאונות הדרכים.

אורית נוקד: מאז חודש ינואר 2003 ועד סוף חודש נובמבר היו 453 הרוגים ב-412 תאונות קטלניות.

אורית נוקד: אני חושבת שאנחנו חייבים לטפל בנושא תאונות הדרכים, על מנת להקטין ולו במעט את ממדי התופעה הזו של קטילת חיי אדם.

אורית נוקד: לדאבוני, אנחנו מתבשרים חדשות לבקרים על הרג מסוגים שונים.

אורית נוקד: אני למדתי שתאונות הדרכים נגרמות בעיקר בשל שלושה גורמים: הגורם האנושי, תנאי הדרך, והגורם הטכני.

אורית נוקד: ד"ר איתמר שרון שלצערי לא נמצא איתנו היום, הוא מומחה לצמיגים.

אורית נוקד: הוא אומר שמכל הגורמים הטכניים, כשל הצמיגים נמצא במקום הראשון.

אורית נוקד: כמי שמשמשת בכנסת כיושב ראש השדולה לנושא הצרכנות וגם כאזרחית שאיכפת לה, כמו לכל אחד ואחד מכם, יזמתי את הדיון.

אורית נוקד: למען הגילוי הנאות, אני אומר לכם שאני נעשיתי עוד הרבה יותר מודעת לבעיית הצמיגים עקב כתבה של רותם אברוצקי ששודרה בערוץ הראשון ביום ששי לפני שבועיים.

אורית נוקד: מהכתבה עלה שכ-30% מתאונות הדרכים קשורות בצורה זו או אחרת - - -

גלעד ארדן: מי שאמר שם ש-30% מתאונות הדרכים הם בגלל צמיגים זה בעל מוסך צמיגים.

גלעד ארדן: זה לא נתון שאמר איזה מומחה.

משה בן זקרי: זה גם נתון לא נכון.

גלעד ארדן: אני מתאר לעצמי.

אורית נוקד: נראה לי שהנושא של אחוז כזה או אחר הוא נושא שפחות עומד כרגע לדיון.

אורית נוקד: מה שחשוב והוא מוסכם על כל המומחים הוא שבטיחות הצמיג הוא הנושא הבעייתי בכל מה שקשור לכשלים טכניים.

אורית נוקד: אני קראתי עוד חומר בנושא הצמיגים ולמדתי על עוד כמה דברים שקשורים בבטיחות הצמיגים.

אורית נוקד: מהכתבה אפשר היה לראות שני דברים.

אורית נוקד: אחד, רוב האנשים לא מודעים לנושא הזה של בטיחות הצמיג, ובעיקר לא מיישמים בדיקה של מד הלחץ, לחץ האוויר.

אורית נוקד: תחשבו כמה מכם מבצעים בדיקה כזו.

אורית נוקד: יש אולי קצת מודעות לגבי נסיעות ארוכות ונסיעות שבהן יש משקל כבד יותר ברכב פרטי.

אורית נוקד: אבל ככלל אני יכולה לציין ולומר שאין מודעות.

אורית נוקד: שנית, מצפייה בכתבה הזו עלה שבתחנות הדלק בהן בדרך כלל ממוקמים מדי הלחץ, פרט למדי הלחץ הדיגיטליים, רוב מדי הלחץ הם מזייפים.

דוד טל: באיזה תחומים נמצא הזיוף, האם זה פלוס מינוס 5% או 50%?

אורית נוקד: לא 50%.

אורית נוקד: בוא נאמר שזה 20%, כך זה עלה מהכתבה אם אני לא טועה.

אורית נוקד: עלה גם מהכתבה שלא ברור בדיוק מי הוא האבא לכל הנושא הזה, האם זה משרד התחבורה או שמא זה משרד התמ"ס, מי מפקח?

אורית נוקד: אני חושבת שיש מקום להגביר בכלל את המודעות אצל ציבור הנהגים לנושא הבטיחות הצמיגים.

אורית נוקד: ניתן להגביר את המודעות באמצעי הסברה.

אורית נוקד: אני חושבת שיש כבר מספר תשדירים, אבל יש מקום להכניס תשדיר נוסף.

אורית נוקד: אתם גם בוודאי אמונים על הנושא, תציעו גם אתם.

אורית נוקד: הדבר הנוסף קשור בנושא הפיקוח.

אורית נוקד: אני חושבת שצריך לפקח על התחנות עצמן.

אורית נוקד: יכול מאוד להיות שיש גם מקום לתלות שלטי הסברה ליד אותם מתקנים.

דוד טל: האם בוודאות אין היום פיקוח?

אורית נוקד: לא ידוע לי שיש פיקוח, יגידו כאן העוסקים בתחום.

אורית נוקד: תוך כדי לימוד הנושא הסתבר לי שיש בעיות אחרות שקשורות בצמיג.

אורית נוקד: כמה מכם יודעים למשל שצמיג שעומד במדף הוא מתכלה, למרות שלא השתמשו בו?

אורית נוקד: יש אורך חיים לצמיג.

אורית נוקד: יש שאלה נוספת שהיא קשורה כמובן לעלות הצמיגים וגם לעובדה שנכון להיום אין עדיין תחרות בתחום הזה.

אורית נוקד: אם אין תחרות אז יש כאן כמובן סיפור שקשור בעלות של הצמיג.

אורית נוקד: יש פער מחירים והצרכן יכול לקנות כמובן דווקא את הצמיג הטוב, דבר שיכול להשפיע גם כן על הבטיחות.

אורית נוקד: אני רוצה להציע שהנושא הזה יעלה על סדר היום הציבורי של הוועדה הזו.

אורית נוקד: אנחנו נשמע את העוסקים בתחום, ולאחר מכן אנחנו ננסה להתכנס סביב המלצות.

שלום שמחון: נמצא איתנו מר טימור הממונה על יחידת משקולות, מידות וסטנדרטים.

שלום שמחון: כמה זמן לוקח למדינת ישראל להכין תקנות כדי שהנושא הזה יבוא לידי ביטוי וייכנס לתוך איזשהי מסגרת?

טימור זרין: קודם כל אני מברך על כך ששר התמ"ת אהוד אולמרט חתם על התקנות.

טימור זרין: התקנות יושבות אצלך עכשיו.

טימור זרין: נתתי את זה - - -

לאה ורון: הן לא יושבות אצלך עכשיו משום שהבוקר מסרת מכתב שאומר שיש לך כוונה להעביר את התקנות.

לאה ורון: את זה אנחנו מכירים עוד מהכנסת הקודמת.

שלום שמחון: אני רק רוצה שתדעו שאם קצב העבודה של שרי הממשלה היה כמו קצב העבודה של ועדת הכלכלה אז המצב הוא טוב.

שלום שמחון: אנחנו לא יוצאים לחופש.

גלעד ארדן: מה אומרות התקנות?

לאה ורון: אנחנו לא קיבלנו אותן אז אנחנו לא יודעים.

טימור זרין: אנחנו מתעסקים אך ורק בתחום של המכשיר שמנפח את האוויר בצמיגים ואין קשר לצמיג בכלל.

טימור זרין: אני מדבר רק על המכשיר שנמצא בתחנה.

טימור זרין: התחום הזה היה בעבר במשרד התחבורה, ולאחר מכן הוא התגלגל למשרד התשתיות.

טימור זרין: הוא לא קשור למשרד התעשייה והמסחר.

טימור זרין: משרד התעשייה והמסחר התנדב שהתחום הזה יהיה אצלו כמו שזה מקובל בכל העולם.

טימור זרין: היות ואנשים שלי של היחידה למשקולות ומידות נמצאים כמעט כל הזמן בתחנות הדלק, יש להם מעבדות מיוחדות לתחנות דלק ואנחנו בודקים את כמות הדלק, ולכן אמרנו שאם אנחנו נמצאים שם אז חבל להפיל את התחום הזה על גופים אחרים ושאנחנו מתנדבים לעשות את זה.

טימור זרין: מבקר המדינה גם המליץ שזה יהיה אצלנו.

טימור זרין: חוקית, התחום הוא לא אצלנו.

טימור זרין: זה התנדבות.

טימור זרין: כתבנו תקנה והיא אומרת שיטת הבדיקה של מד הלחץ, את הסטיות המותרות, מה מותר.

טימור זרין: אנחנו כבר רכשנו ליחידה שלנו מדי רפרנט שבודקים, כיוון שאנחנו מחייבים את חברות הדלק לבצע שם את הכיולים.

טימור זרין: בתקנה תחנות הדלק חייבות לבצע את הכיולים, ואנחנו בודקים את זה.

טימור זרין: המכשירים שלנו הם ברמה דיוק שהיא פי 3 או פי 4 מהמכשירים של חברותה הדלק, כדי שהם יהיו עקביים למכשיר אב.

טימור זרין: כל זה קיים.

טימור זרין: מה שמנע מאיתנו, מהיחידה למשקולות ומידות לבצע את זה הוא שהתקנה לא הייתה חתומה.

טימור זרין: התקנה הזו נכתבה לפני שנתיים.

טימור זרין: היה נושא של מרחב התקינה, הנושא הזה נבחן.

טימור זרין: היום נושא מרחב התקינה הוא כמעט סגור, התקנות האלה לא פוגעות בכל ההסתכלות של מרחב התקינה.

טימור זרין: שר התמ"ת חתם על התקנות האלה.

טימור זרין: פקודת המשקולות נותנת לי את הסמכות להתקין תקנות ואני שמתי את הנייר הבוקר שאני מבקש להתקין את התקנות האלה ושר המסחר חתם עליהם.

טימור זרין: הסמכות היא בחוק אבל אין תקנה שאומרת מה שיטת הבדיקה, מה הסטייה המותרת.

שלום שמחון: יש תקנה ואני מבין שכל מכשירי האוויר בתחנות הדלק ייבדקו.

טימור זרין: ייבדקו.

שלום שמחון: אחת לכמה זמן הם ייבדקו?

טימור זרין: הכל כתוב בחוק.

טימור זרין: החוק כותב שאנחנו לא יכולים לבדוק יותר מפעם אחת בשנת לוח, אימות דיוק מחדש.

טימור זרין: האימות דיוק מחדש הוא לא יותר משנת לוח אחת, כך כתוב בפקודה.

טימור זרין: אבל, אחרי כל תיקון, אנחנו עושים אימות דיוק.

טימור זרין: זה יכול להיות גם עשר פעמים בשנה, עשרים פעמים בשנה.

טימור זרין: אחרי כל תיקון משמעותי במערכת, צריכים לבצע אימות דיוק.

טימור זרין: הבדיקה השגרתית שלנו היא אחת לשנה.

דוד טל: מה הסנקציה שיש נגד תחנות הדלק?

טימור זרין: הסנקציות הן חמורות מאוד.

טימור זרין: יש קנסות כספיים, מעצר וכן הלאה.

טימור זרין: בפקודת מידות ומשקולות יש סנקציות משפטיות על כל אחד שלא מבצע אימות דיוק או אימות דיוק מחדש, וזו עבירה פלילית.

טימור זרין: אנחנו יכולים לעצור את זה, יש לנו סמכות של תפיסה, יש לנו סמכות של בית משפט, יש לנו סמכות של קנס מינהלי.

טימור זרין: כל הדברים האלה מעוגנים בחקיקה.

טימור זרין: התקנה הייתה חסרה.

גלעד ארדן: האם כל תחנת דלק חייבת לשים בכלל מד לחץ אוויר?

טימור זרין: זה לא ענייני.

לאה ורון: זה נקבע בתמ"א 18 שזו תוכנית המתאר הארצית לתחנות הדלק.

גלעד ארדן: כמה דוחות נתנו בשנה האחרונה לבעלי תחנות דלק?

שלום שמחון: לא הייתה לו תקנה.

טימור זרין: לא בדקנו, לא הייתה תקנה.

שלום שמחון: חוה בן ארי נציגת משרד התחבורה, בבקשה.

חוה בן ארי: אני אומר כמה מילים על השאלה איך זה קרה שתחנות הדלק עברו לרשות אחת.

חוה בן ארי: באיזשהי שנה התלוננו שחמש-שש רשויות נותנות רשיון לאותה תחנת דלק ואז החלטנו לרכז.

חוה בן ארי: היום רשות אחת מרכזת את כל הנושא.

אליעזר כהן: אם יהיה חוק ואם תהיה אכיפה, מי יהיה ממונה על האכיפה?

טימור זרין: היחידה למשקולות ומידות במשרד התמ"ס, היא תהיה אחראית על האכיפה.

שלום שמחון: מר דורון רוזנטל, בבקשה.

דורון רוזנטל: אני מהנדס אחזקה בחברת "סונול", בתור נציג חברות הדלק.

דורון רוזנטל: אצלנו בחברה יש מדיניות קבועה של בדיקת אימות בכל מה שקשור בשעוני הלחץ שנמצאים על היחידות שאנחנו מספקים איתם אוויר.

דורון רוזנטל: יש לנו נוהל קבוע של אחת לחצי שנה.

דורון רוזנטל: יש לנו מדים חיצוניים שהם מכוילים אחת לשנה על ידי מעבדה מורשית, במקרה הזה זה "הזורע" שטימור ודאי מכיר.

דורון רוזנטל: יש לנו 15 טכנאים שנמצאים בכל התחנות של חברת "סונול" בארץ, ואנחנו מבצעים בדיקת אימות לכל השעונים בתדירות ממוצעת של אחת לחצי שנה.

דורון רוזנטל: אנחנו עוברים על כל השעונים האלה ובודקים.

דוד טל: האם אתה מדבר כרגע רק בשם "סונול"?

דורון רוזנטל: אני מדבר בשם "סונול".

דוד טל: הצגת את עצמך כנציג תחנות הדלק.

דורון רוזנטל: תחנות הדלק של "סונול".

דורון רוזנטל: אני יודע שחברות הדלק הוזמנו, אני נציג חברת "סונול".

אורית נוקד: כמה שעונים דיגיטליים יש לכם בכל תחנות הדלק שלכם?

דורון רוזנטל: חשוב לי מאוד להתייחס לנושא השעונים הדיגיטליים.

דורון רוזנטל: יכול להיות שהשעונים הדיגיטליים הם יותר מדויקים מטבע הדברים בגלל המבנה האלקטרוני שלהם.

דורון רוזנטל: אני מכיר את המבנה של אלה ושל אלה.

דורון רוזנטל: אני יכול להעריך שכמות השעונים הדיגיטליים היום היא בסדר גודל של 30%-40%.

דורון רוזנטל: חלק מזה זה בגלל בעיות עלות כמובן.

דורון רוזנטל: זה תהליך שלא קורה ביום אחד.

אורית נוקד: כמה עולה שעון דיגיטלי?

דורון רוזנטל: שעון דיגיטלי עולה בממוצע 600-700 דולר.

דורון רוזנטל: המחיר הזה שציינתי הוא רק ליחידה שבאמצעותה את מווסתת את האוויר, יחידת הקצה שנותנת את האוויר לצמיג.

שלום שמחון: מתי כמות השעונים הדיגיטליים תהיה 100%?

דורון רוזנטל: אני לא אמרתי שאנחנו הולכים לקראת 100%.

דורון רוזנטל: כאחראי על כל נושא האחזקה ב"סונול" של הציוד הזה, אני גם מקבל המון פידבקים מטכנאים וממנהל האחזקה הדרומי, אני שייך לאזור הצפון, שישנה התנגדות של האזרחים דווקא לשעונים הדיגיטליים.

דורון רוזנטל: מסתבר שהשעונים הדיגיטליים שנמצאים כיום בשוק - - -

שלום שמחון: סליחה שאני קוטע אותך.

שלום שמחון: אבל, אם הנחת העבודה היא שנושא האוויר בצמיגים הוא דבר חשוב שיכול לצמצם במשהו את תאונות הדרכים אז אני רוצה לשאול את השאלה הבאה.

שלום שמחון: למה שבעלי תחנות הדלק לא יציעו שירות שידבר על אוויר שמן ומים.

שלום שמחון: הם הרי מציעים בלאו הכי בדיקה של שמן ומים בגלל שהם רוצים למכור שמן לנהגים.

שלום שמחון: אפשר לבדוק את האוויר בצמיג בשעה שמתדלקים.

דורון רוזנטל: זה לא עומד ליד זה.

שלום שמחון: אני יודע, אבל אולי אנחנו נציע שזה כן יהיה ליד המשאבה.

שלום שמחון: אין סיבה שזה לא יהיה כך אם זה חוסך בחיי אדם.

דוד טל: אפשר להכניס את זה בתקנות.

דורון רוזנטל: זה שירות שנמצא בתחנות והוא בדרך כלל מנוהל כשירות עצמי.

אורית נוקד: השירות הזה נמצא בקצה קצה של התחנה.

שלום שמחון: אתם מציעים לי בתחנת דלק עיתונים, כלי עבודה, אוהלים, מה אתם לא מוכרים לי?

שלום שמחון: בחייכם, תמכרו לי את החיים.

דורון רוזנטל: נכון שהעמדה הזו מעט מרוחקת ממסלולי התדלוק, אבל צריך לזכור שיש פה גם אלמנט בטיחותי.

דורון רוזנטל: אדם שמתכופף לנפח צמיגים באופן אוטומטי הוא יותר פגיע.

דורון רוזנטל: גם המתדלק יהיה פגיע.

דוד טל: תהיה יחידת קצה בצד.

דוד טל: אנשים מיומנים כמו המתדלקים, הם אלו שיעשו את זה ולא כל אחד.

דורון רוזנטל: אין לי בעיה עם זה שנציג של תחנת הדלק הוא זה שיבצע את התדלוק.

דורון רוזנטל: אבל, זה לא יכול להתבצע באותה יחידה שבה עומד המתדלק.

דוד טל: אני רוצה שיירשם שנציג "סונול" לא מתנגד שהנציגים של תחנת הדלק "סונול" יבצעו את העבודה הזו.

דוד טל: אני רוצה להתייחס לזה בתקנות שיבואו.

אליעזר כהן: אדוני היושב ראש, אני מברך על הדיון הזה.

אליעזר כהן: אין לכם מושג איזה אומנות זו הצמיג של המטוס.

אליעזר כהן: צמיג נושם, תרתי משמע.

אליעזר כהן: הוא חי, הוא מוסיף אוויר, הוא מוריד אוויר.

אליעזר כהן: בצג של המטוס האחרון שאני הטסתי באל-על, ב-747 400, יש חמישה מחשבים מיוחדים שמודדים את הלחץ, את הטמפרטורה, את העומסים הצנטריפוגלים והצנטרפיטרים.

אליעזר כהן: מדוע אני מציין את זה?

אליעזר כהן: אני לא באתי לספר לכם סיפורים על אווירונים.

אליעזר כהן: תקישו מאווירונים.

אליעזר כהן: בהפסקת המראה של ג'מבו הוא מפוצץ רק ששה צמיגים בגלל החיכוך והחום של הכביש.

אליעזר כהן: מטוס ג'מבו כאשר הוא ממריא, הוא ממריא רק עם 170 טון.

אליעזר כהן: זו משאית גדולה.

אליעזר כהן: המשאיות של 50 טון עומדות באותם עומסים של חום הכביש, שלא נדבר על נהגים גרועים שמביאים את הצמיג לגבולות היכולת שלו.

אליעזר כהן: הצמיג הוא אחד הגורמים המרכזיים בתאונות דרכים ואסור לזלזל בזה.

אליעזר כהן: דעו לכם שבהכרת מטוס אתה לומד את נושא הצמיגים וזה אחד הנושאים הכי מרכזיים.

אליעזר כהן: הנושא הוא מאוד מקצועי.

אליעזר כהן: בין הפנצ'ר מאכר לבין המחשב במטוס שמאפשר לך לקרוא את הלחץ, הטמפרטורה והעומסים שישנם, יש פער עצום.

אליעזר כהן: צריך לצמצם את הפער הזה כך שתהיה כמה שיותר מקצוענות.

אליעזר כהן: כל הצעה לגבי מדידות וכיולים חייבת לעלות רמה.

אליעזר כהן: אנחנו צריכים להתקדם כל הזמן, האמצעים הם בידנו.

אליעזר כהן: המחשוב והאפשרויות עולים מידי חודש.

אליעזר כהן: אני אתמוך בכל הצעת שכלול בנושא הזה.

דוד טל: ייאמר לזכותם של "סונול" שהם מסכימים לזה.

דוד טל: זה יפה מאוד.

שלום שמחון: עד עכשיו דיברנו על כיול של המכשירים בתחנות הדלק ועל הבדיקה שלהם, ודיברנו גם על תחנות הדלק.

שלום שמחון: האם יש פה מישהו מתחום הצמיגים?

ראובן בוסיס: כן, אני יושב ראש ענף הצמיגים באיגוד המוסכים.

ראובן בוסיס: בהקשר לנושא האוויר, הבעיה היא יותר חמורה ממה שבכלל עולה על הדעת שמישהו מסוגל לחשוב.

ראובן בוסיס: אני מאוד מעריך את דבריו של חבר הכנסת אליעזר כהן שהוא טייס.

אליעזר כהן: כשצמיג מתבלה זה לא רק שהגומי שלו מתייבש, אלא כל נגיעה שלו בכל חומר משפיעה עליו.

אליעזר כהן: זה דבר שהוא ממש חי.

ראובן בוסיס: כשלאדם יש תקר בגלגל הוא לוקח את הרזרבי שלו.

ראובן בוסיס: בצמיג כתוב שיש לחץ אוויר שצריך למלא של 60 PSI.

ראובן בוסיס: אבל, מאז שהוא רכש את הרכב הוא בכלל לא הגיע למצב שהוא בדק לו אוויר.

ראובן בוסיס: לאחר שמונה קילומטר של נסיעה הוא מגיע לתחנת דלק.

ראובן בוסיס: כשהוא מגיע לתחנת הדלק הוא מגלה שיש מתקן למילוי אוויר אבל לא תמיד הוא תקין.

ראובן בוסיס: יש הרבה מקרים שהצינורות בכלל לא מחוברים.

ראובן בוסיס: יש גם מקרה שבו הקצה הצינור מאבד אוויר ואז הוא לא מדייק.

ראובן בוסיס: הוא מתחיל למלא 60 PSI והצמיג התחבר לגלגל.

ראובן בוסיס: אבל שימו לב, בינתיים הוא כבר התגלגל שמונה קילומטר בלי אוויר על הגלגל.

ראובן בוסיס: הוא מתחיל להעלות אותו ללחץ אוויר של 60 PSI כי כך כתוב בספר לגבי הגלגל הרזרבי, והצמיג הזה מתפוצץ לו בפרצוף, וזה הדבר הקטלני.

שלום שמחון: מה אתה מציע לנו?

ראובן בוסיס: אני מציע כמה שלבים פשוטים אך יעילים.

ראובן בוסיס: אני לא מקבל את הסגנון הזה שזה עבר ממשרד התחבורה.

ראובן בוסיס: נוצרה בעיה והיא שאף אחד לא בודק את הנושא של המתקנים האלה.

ראובן בוסיס: בתחנת הדלק בא אני נמצא, אני לא נותן צ'אנס לאותו טכנאי של החברה שמייצגת את התחנה עצמה, ואני פעם בשבוע בודק את המתקן שלו.

ראובן בוסיס: אני ניגש עם שני מדי לחץ אוויר שלי ובודק את המתקן שלו.

ראובן בוסיס: במידה והוא לא תקין או אפילו אם הוא מאבד אוויר, אני מייד מודיע למנהל התחנה לזמן את העובד שלו כדי שהוא יחליף או יתקן.

שלום שמחון: האם יש מסים על יבוא צמיגים?

אורית נוקד: אני הבנתי שאין מסים.

חוה בן ארי: הצמיגים זה אביזר בטיחותי.

חוה בן ארי: יש עליו אפס מכס, חוץ מארצות שלישיות.

חוה בן ארי: מארצות הברית ומאירופה יש עליו אפס מכס, אפס מס קנייה.

חוה בן ארי: מארצות שלישיות יש על הצמיג 12%, יש מכס.

שלום שמחון: האם מישהו יודע כמה צמיגים נמכרים?

אליעזר כהן: יבוא צמיגים ברמה נמוכה הוא אלמנט חשוב.

אליעזר כהן: האם יש מישהו שבודק האם אנחנו מייבאים צמיגים ברמה נמוכה?

חוה בן ארי: אני מנהלת אגף הרכב במשרד התחבורה.

חוה בן ארי: יושב פה גם האחראי על המוסכים.

חוה בן ארי: ראשית נושא הייבוא אם הוא לא על הרכב, אם הוא על הרכב.

חוה בן ארי: אנחנו אמצנו את התקנים הכי מתקדמים בעולם, וכל צמיג שמגיע לארץ חייב לעמוד בתקנים.

חוה בן ארי: אני אתן לך אחר כך מסמך שהכנתי.

דוד טל: האם אותו הדבר לגבי שיקום צמיגים?

חוה בן ארי: לגבי חידוש צמיגים, באופקים היה מפעל אחד והוא נסגר.

חוה בן ארי: לרכב פרטי אין היום מפעל לחידוש צמיג בארץ.

חוה בן ארי: יחד עם זאת, לחברת "אגד" יש מפעל לתפארת לעצמה.

חוה בן ארי: יאמר אדון כהן שגם למטוסים יש מפעלים לחידוש צמיגים.

חוה בן ארי: זה ברמה וזה נשמר עם סטנדרטים מאוד גבוהים.

אליעזר כהן: זה נכון.

חוה בן ארי: אם כן, נושא הייבוא מאושר.

חוה בן ארי: לגבי התשתיות המקצועיות, ישנו לנו בסך הכל 4,700 מוסכים, מתוכם 572 מוסכים שעוסקים בתיקון פנצ'רים או תקרים.

חוה בן ארי: כוח האדם המקצועי שעובד בכל המוסכים הוא כ-20 אלף.

חוה בן ארי: אין לי את המיון כמה מתוך זה עובדים במוסכים.

שלום שמחון: נניח ואדם הולך לבדיקה תקופתית אצל בעל המוסך או הפנצ'ר מאכר, והם ראו שהצמיגים של אותו אדם הם צמיגים שלא עומדים בתקנים.

שלום שמחון: האם עומדת לרשותם ההחלטה להודיע לבעל הרכב שהוא לא יכול יותר עם הצמיגים האלה?

שלום שמחון: עד כמה יש להם סמכות בחוק או בתקנות לומר לבעל רכב שהוא לא יכול לנסוע עם הצמיגים האלה?

אורית נוקד: יש לי שאלה נוספת לגבי הסימון על הצמיגים.

אורית נוקד: איך אדם יכול לדעת מתי הוא יוצר?

אורית נוקד: אם אנחנו יודעים שהצמיג מתכלה גם כשהוא עומד אז זה בעייתי.

חוה בן ארי: הצמיג נבדק כאשר הוא מגיע לארץ אם זה על הרכב ואם זה בנפרד, במשלוחים נפרדים.

חוה בן ארי: על הצמיג יש את כל הסימונים המזהים, את התקן ותאריך הייצור.

אורית נוקד: מה אורך חיי צמיג כאשר הוא במדף?

שלום שמחון: אנחנו בעניין של הטרום מדף, אנחנו בעניין הבטיחות של הצמיג עצמו.

שלום שמחון: אנחנו נגיע לעניין חיי המדף.

שלום שמחון: אני שאלתי פה כמה שאלות ואני רוצה לקבל תשובות.

חוה בן ארי: לגבי האחריות של המנהל המקצועי שמנהל את המוסך, יש לנו תקנה שמחייבת את המנהל המקצועי שהוא הסמכות, האוטוריטה, מול משרד התחבורה.

חוה בן ארי: כאשר נכנס רכב והוא רואה איזשהו ליקוי בטיחותי ממעלה ראשונה, ויש לנו סיווג של הסוג הזה של הליקויים הבטיחותיים, מתפקידו להגיד לבעל הרכב: אתה חייב לתקן.

דוד טל: זה במוסך אבל מה עם פנצ'ר מאכר?

דוד טל: האם גם לפנצ'ר מאכר יש אותו כיסוי?

חוה בן ארי: גם לו יש מנהל מקצועי.

דוד טל: האם אצל כל פנצ'ר מאכר יש מנהל מקצועי?

חוה בן ארי: הוא מנהל מקצועי.

דוד טל: אולי צריך להיות.

חוה בן ארי: חבר הכנסת טל, אם אין לו מנהל מקצועי אין לו רשיון למוסך.

דוד טל: אני מדבר על פנצ'ר מאכר.

דוד טל: גברתי, יושב ראש הוועדה מכיר אותי.

דוד טל: הוא יודע שאני עושה בדיקות של הנושאים תוך כדי הדיונים.

דוד טל: אני אשלח עכשיו את העוזר שלי לכמה פנצ'רים מאכרים בירושלים לבדוק את הנושא הזה.

דוד טל: לדעתי, לאחוז גדול מהם אין מנהל מקצועי.

חוה בן ארי: אני אחכה פה עד הערב לעוזר שלך, עם התוצאות שלו.

שלום שמחון: לדעתי הפסדת את הקרב.

חוה בן ארי: אחריותו של המנהל המקצועי לדווח למשרד התחבורה, על פי החוק.

שלום שמחון: כמה דיווחים כאלה קיבלתם בשנה האחרונה?

שמעון אברהם: 200 דיווחים כאלה.

שמעון אברהם: התפקיד של המנהל המקצועי הוא להודיע לבעל הרכב על ליקוי בטיחותי שיש ברכב.

שמעון אברהם: הוא לא יכול לחייב את בעל הרכב לעשות את התיקון.

שמעון אברהם: במידה ובעל הרכב לא עושה את התיקון הוא מדווח לנו.

שמעון אברהם: לנו יש תהליך לגבי מה אנחנו עושים.

שלום שמחון: שמעון, נאמר פה שיש במדינת ישראל 4,700 מוסכים.

שלום שמחון: כמה כלי רכב יש?

חוה בן ארי: כשני מיליון כלי רכב.

שלום שמחון: שני מיליון כלי רכב ב-4,700 מוסכים הניבו 200 פניות בשנה.

שלום שמחון: זאת אומרת שהמצב הוא טוב.

שמעון אברהם: כשבעל רכב מגיע למוסך ובעל המוסך מודיע לו על ליקוי בטיחותי, אז כנראה שהוא מבצע אותו.

לאה ורון: או שהוא הולך למוסך אחר.

לאה ורון: האם בעל המוסך מדווח לכם שהוא התריע ואתם פונים לבעל כלי הרכב בשאלה האם הוא תיקן?

שמעון אברהם: ברגע שבעל המוסך מודיע לנו, אנחנו פונים לבעל הרכב ומודיעים לו שקיבלנו הודעה על ליקוי מסוכן.

שמעון אברהם: אנחנו נותנים לו אפשרות של שבוע לתקן את הליקוי ולהציג לנו שהוא אכן תיקן את הליקוי.

שלום שמחון: אני אומר עכשיו את דעתי האישית, אני חושב שאם מתקבלות 200 פניות בשנה מכמות כזו של כלי רכב אז יש בעיה במערכת.

שלום שמחון: לא נראה לי סביר שזוהי כמות הפניות.

שלום שמחון: חבר הכנסת ארדן, אתה עומד בראש הוועדה לתאונות דרכים.

שלום שמחון: מסתבר שהנושא הוא יותר מורכב ויותר מקיף ממה שחשבנו.

שלום שמחון: אין לי טענות לזה שקיבלתם 200 פניות.

חוה בן ארי: יש לנו בקרה נוספת של הטסט השנתי.

חוה בן ארי: הרכב הזה נכנס לפחות פעם בשנה, אם זה רכב פרטי.

חוה בן ארי: אם זה רכב מעל עשרה טון, הוא נכנס פעמיים בשנה.

חוה בן ארי: רכב מעל עשרה טון, נכנס באוקטובר לפעם נוספת בדיקת חורף.

חוה בן ארי: יש גם את ניידות משרד התחבורה.

חוה בן ארי: אני חייבת שאתה תשתכנע שיש כמה בקרות.

שלום שמחון: אני לא משתכנע.

שלום שמחון: כמה נתונים קיבלתם ממכוני הרישוי במדינת ישראל שסיבת אי מעבר הרישוי של רכבים בשנה נתונה היא בגלל צמיגים?

חוה בן ארי: בשנת 2002 נבדקו כמיליון שש מאות כלי רכב בטסטים.

חוה בן ארי: השאר זה חדשים, פטורים.

חוה בן ארי: בסופו של דבר כולם יוצאים תקינים.

חוה בן ארי: אבל, 107 אלף שזה 6% נפסלו בטסט בגלל ליקוי של צמיג.

שלום שמחון: יש פה נתון כבר יותר סביר.

חוה בן ארי: הנתון המדויק הוא מיליון שש מאות חמישים ושמונה ו-107 נפסלו שזה 6.5%.

שלום שמחון: במקום שבו האכיפה היא חזקה ויותר משמעותית בה אתה חייב להגיע לתוצאה של עובר או לא עובר, אתה מגיע ל-6.5%.

שלום שמחון: לעומת זאת, ב-4,700 מוסכים אליהם מגיעים אנשים פעם בשנה לשם תיקון הרכב, זה הניב רק 200 פניות.

שלום שמחון: 200 פניות במקרה הטוב זה אפס פסיק אפס אפס משהו.

שלום שמחון: זאת אומרת, גם אתם מבינים שיש פה בעיה בנתון הזה.

שלום שמחון: נציג משטרת ישראל, בבקשה.

משה בן זקרי: אנחנו עוסקים בנושא הצמיגים גם בתחום חקירות תאונות דרכים וגם בתחום האכיפה.

משה בן זקרי: כל תאונה שבה יש לנו חשד לכשל בצמיג שגרם לתאונה, אנחנו שולחים לד"ר איתמר שרון שהוא מומחה חוץ.

משה בן זקרי: הוא בודק את הצמיגים עבורנו.

משה בן זקרי: אני תכף אתן נתונים מדוח שהוא נתן לנו בשנה שעברה, השנה הוא עוד לא הוציא דוח, ואני חושב שזה היה הבסיס לכתבה לפיה דובר על 30%.

משה בן זקרי: אני לא יודע מאיפה הוא לקח את ה-30%.

משה בן זקרי: בכל מקרה, הוא נותן לנו כל שנה דוח מצטבר משנת 1994.

משה בן זקרי: הוא אומר שמשנת 1994 המשטרה העבירה כ-751 צמיגים לבדיקה שעברו תאונות דרכים.

משה בן זקרי: נקבע כי 174 צמיגים מתוכם גרמו לתאונות הדרכים.

משה בן זקרי: זה 23%.

משה בן זקרי: 55 צמיגים נקבעו כמסייע לתאונת דרכים, כגורם משני וזה 7%.

משה בן זקרי: סך הכל ביחד בערך 30%.

משה בן זקרי: כנראה שזו הייתה הטעות בכתבה שבה נאמר 30%.

משה בן זקרי: זה לא 30% מסך כל התאונות, זה מסך כל הצמיגים שהעברנו אליו.

משה בן זקרי: 420 צמיגים לא גרמו לתאונות הדרכים, ולא ניתן לקבוע את האשמה של שני צמיגים.

משה בן זקרי: מפורט פה איפה היה הכשל בצמיג.

שלום שמחון: מה עמדתכם לגבי נושא הצמיג?

משה בן זקרי: אנחנו לא יודעים הרבה דברים על הצמיג כגורמים לתאונות דרכים ולכן אנחנו חושבים שפעילות האכיפה בנושא הצמיגים חייבת להיות לאורך כל השנה וצריך להגביר אותה.

משה בן זקרי: אנחנו פועלים בכמה מישורים בנושא הצמיגים בתחום האכיפה.

משה בן זקרי: ראשית, אנחנו עושים זאת יחד עם משרד התחבורה באמצעות הניידות של משרד התחבורה.

משה בן זקרי: שוטרים מצטרפים ומטפלים בדבר הזה.

משה בן זקרי: גם בלי משרד התחבורה, יש סמכות לסייר בוחן ולבוחן לבדוק צמיגים.

משה בן זקרי: אנחנו מורידים רכב שהצמיגים שלו לא תקינים.

משה בן זקרי: כאשר אני מדבר על צמיג לא תקין, אני מדבר על מידות הצמיג על פי הוראות היצרן שרשום ברשיון הרכב.

משה בן זקרי: אני מדבר גם על השחיקה של הצמיגים מעבר למידה המותרת.

משה בן זקרי: אנחנו מורידים את כלי הרכב האלה מהכביש.

משה בן זקרי: כמובן שאנחנו בודקים את זה גם בתאונת עצמן.

משה בן זקרי: יש לנו המון המון הורדות רכב בגלל צמיגים.

דוד טל: האם יש לך מספרים?

משה בן זקרי: לא, אני יכול לומר שזה מאות ואלפים בשנה.

משה בן זקרי: דרך אגב, אני קיבלתי הזמנה לישיבה הזו רק היום בבוקר.

שלום שמחון: אני מבין שאתם העברתם רק 750 צמיגים בתשע שנים לבדיקה כיוון שכשאתם רואים את התאונה אתם רואים ישר שזו הסיבה.

משה בן זקרי: יש לנו חשד שהתאונה נגרמה עקב כשל בצמיג.

שלום שמחון: מי אחראי על החניונים בארץ, משרד התחבורה?

דוד טל: יש מקומות בהם העירייה היא זו שאחראית עליהם, יש מקומות שהאחריות היא של חברה כלכלית.

שלום שמחון: מאות אלפי רכבים חונים בחניונים במדינת ישראל ביום.

שלום שמחון: אין סיבה שזה יהיה מקום רק לגזירת קופון.

שלום שמחון: אפשר שיקרו שם עוד כמה דברים.

גלעד ארדן: אדוני היושב ראש, אתה דיברת על 200 פניות בלבד מהמוסכים למשרד התחבורה.

גלעד ארדן: יכול להיות שכשבעל מוסך מעיר לו, הוא פשוט מחליף את הצמיג.

גלעד ארדן: במצב כזה הוא לא צריך לדווח ולכן אולי בגלל זה המספר הנמוך.

רונן רגב: נושא הצמיגים הוא באמת נושא רחב עם הרבה מאוד היבטים.

רונן רגב: אני רוצה להעלות כמה נקודות.

רונן רגב: ראשית, גם המועצה בדקה את נושא מדי הלחץ מספר פעמים.

רונן רגב: אנחנו גם מצאנו שכלל המדים הדיגיטליים הם הרבה יותר מדויקים מהמדים האנלוגיים.

רונן רגב: מצאנו כמה בעיות.

רונן רגב: למשל, זה שלוחות לחצים של הצמיגים לא תמיד נמצאים ליד המכשיר.

רונן רגב: אנשים לא תמיד יודעים איפה למצוא את הלחצים הדרושים לרכב שלהם.

רונן רגב: חייב להיות סימון מתי בוצע הכיול האחרון על ידי החברה המתחזקת.

רונן רגב: בחלק מהמקרים גם זה לא נמצא.

רונן רגב: המכשיר הדיגיטלי עצמו יכול להיות מדויק, אבל הפיה שבאמצעותה ממלאים יכולה לפעמים לזייף.

רונן רגב: אנחנו מצאנו מספר מקרים שבהם היה מילוי בחסר או ביתר בגלל הפיה, למרות שהמכשיר עצמו ניסה להגיע ללחץ המתאים.

שלום שמחון: אני משוכנע לחלוטין שבסופו של דבר יימצא פתרון לתקינותם של המכשירים בתחנות הדלק.

שלום שמחון: אני מאמין שבעל תחנת דלק לא יישאר ללא המכשיר הזה, ושבסוף הוא יהיה גם תקין.

שלום שמחון: הנקודה המרכזית היא המודעות של אזרחי ישראל לעניין הצמיג.

שלום שמחון: זה קשור לנגישות למכשיר הזה, זה קשור להסברה.

רונן רגב: ללא ספק, זוהי הבעיה המרכזית.

רונן רגב: אני רק רוצה לחדד את נושא המידע כאשר אתה מגיע לצמיגאי כדי להחליף צמיג.

רונן רגב: אכן יש סימון, יש המון סימון לצמיגים.

רונן רגב: יש המון פרטי מידע לגבי הצמיג, אבל כמעט ואף אחד לא מבין אותם.

רונן רגב: לא רק שלצמיג יש חיי מדף, כאשר הוא על המדף כשהוא לא פעיל הוא מתכלה הרבה יותר מהר.

רונן רגב: זאת אומרת, הסבירות היא שאם זה צמיג חדש אז אף אחד לא השתמש בו ולכן הוא יותר טוב מצמיג משומש.

רונן רגב: זה לא נכון.

רונן רגב: כמה אנשים יודעים את זה?

רונן רגב: וכמה אנשים יודעים לקרוא את הסימון של גיל הצמיג?

רונן רגב: לפחות עד כמה שאנחנו יודעים, הוא מסומן באמצעות השנה בשתי ספרות ומספר השבוע בשתי ספרות.

רונן רגב: מי יכול לדעת את זה?

רונן רגב: איזה צרכן סביר מכיר ויודע לבקר שבאמת לא נותנים לו משהו שמסוכן לעלות איתו לכביש?

רונן רגב: יש פה באמת הרבה בעיות בתחום.

גלעד ארדן: ברוב תחנות הדלק, הלוחות של לחץ האוויר הם בדרך כלל לוחות היסטוריים של דגמים שלא קיימים.

גלעד ארדן: כשאתה מחפש את הדגם שלך הוא בדרך כלל לא קיים בתחנות הדלק.

שלום שמחון: רבותיי, נוהל הדיון הזה הוא נוהל דיון מהיר, ולכן אנחנו צריכים להניח נייר על שולחן הכנסת.

שלום שמחון: אנחנו בשלב הסיכומים .

שלום שמחון: זו ההזדמנות של חברי הכנסת להציע סיכומים.

דורון רוזנטל: אני בקש להתייחס למועצה לצרכנות.

דורון רוזנטל: כל עקרת בית בודקת במרכול את תאריך פגות התוקף של שקית חלב.

דורון רוזנטל: אותו הדבר לגבי צמיג ופה זה קודם כל אחריות של הספק.

דורון רוזנטל: לכל צמיג יש פגות התוקף שלו.

דורון רוזנטל: זה מוטבע על הצמיג ואנחנו צריכים להיות מספיק אחראים לאכוף את זה, בין אם זה בביקורות מדגמיות, בין אם זה אצל המוכרים.

דורון רוזנטל: כשאתה בא למשווק צמיגים והוא מוכר לך צמיג שהוא פג תוקף, ורשום עליו, הוא פשוט יקבל דוח.

רונן רגב: אין בכלל תאריך פגות תוקף של צמיג.

דורון רוזנטל: יש.

רונן רגב: יש רק תאריך הייצור לו.

דורון רוזנטל: חייב להיות של הספק.

דורון רוזנטל: כשאני קונה צינור תדלוק שהוא הרבה פחות רגיש, אני מקבל אישור מהספק על תאריך הייצור ועל אורך חיי המדף שלו.

דורון רוזנטל: זה חייב להיות תקן.

דורון רוזנטל: עלות ממוצעת של יחידת אוויר עצמאי שהיא היום היחידה השלטת, הוא כ-2000 דולר.

אורית נוקד: זה לא כל כך נורא.

דוד טל: אדוני היושב ראש, אני חושב שעלו פה הרבה נושאים מאוד חשובים ולא מיצינו את כולם.

דוד טל: אני מניח שהתקנות יובאו במהרה, ואני חושב שיהיה נכון שהוועדה תתייחס לכל הנושאים שעלו כאן בדיון המהיר הזה בתקנות עצמן.

דוד טל: רק אז אנחנו נצא ידי חובתנו.

דוד טל: דיברו פה על דברים שלא ידעתי שהם קיימים, ואני אזרח סביר.

דוד טל: אני מניח שיש עוד הרבה אזרחים סבירים כמוני שלא יודעים על זה.

דוד טל: טוב יהיה אם נתייחס לכל הנושאים הללו באישור התקנות.

אליעזר כהן: נראה לי שהדבר הכי דרוש הוא שלוש יחידות ביקורת: צפון, מרכז דרום.

אליעזר כהן: הן תבדוקנה מפעם לפעם את מכשירי המדידה בתחנות דלק ואת נושא הטיפול בצמיג.

אליעזר כהן: אם זה יהיה יקרו שלושה דברים: תהיה אכיפה, תהיה כתובת אליה אזרחים יוכלו לפנות כשהם יראו שמשהו לא בסדר, וזה ישמש גם כהתראה לאחרים.

אליעזר כהן: זה חייב להיות מלווה בהסברה ובפרסום שהדבר הזה קיים.

אליעזר כהן: משרד כלשהו חייב להיות בעל הבית.

אליעזר כהן: כל נושא אכיפה וריכוז בדיקה לא יכול להיות בין שניים-שלושה משרדים.

אליעזר כהן: מישהו צריך להיות בעל בית, תודה רבה.

ראובן בוסיס: עלו פה הרבה נושאים מאוד מעניינים.

ראובן בוסיס: אבל, אם אני מסתכל על השעון אנחנו מקדישים לזה פחות מחמישים דקות, וחבל.

ראובן בוסיס: זה צריך להיות דיון יותר ארוך.

דוד טל: אתה בהחלט צודק, אבל הפרוצדורה של הדיון הזה היא דיון מהיר.

דוד טל: לכן אנחנו אמרנו שאנחנו נקדיש לזה את מלוא הזמן כאשר אנחנו נדון בתקנון.

ראובן בוסיס: אני הייתי נותן תשובות מהירות איך ניתן לפתור את הדבר הזה בצורה מיידית.

ראובן בוסיס: לא צריך תקנות.

גלעד ארדן: עדיין לא ראנו את התקנות, אני מסכים עם חבר הכנסת טל.

גלעד ארדן: לגבי הפיקוח, לא נראה לי שזה צריך לחכות רק לפיקוח שלהם.

גלעד ארדן: אני חושב שכן צריך להטיל חובה על בעל תחנה, אחת לשלושה חודשים או פרק זמן מסוים אחר, לבצע מדידה מטעמו ולשלוח את התוצאות לשם.

גלעד ארדן: זה יגדיל את האחריות שלו.

גלעד ארדן: הוא לא צריך לחכות לבדיקה רנדומלית שלהם, צריך להטיל על בעלי התחנות חובה למדוד ולשלוח את התוצאות פעם בשלושה חודשים לממונה.

גלעד ארדן: הוא אומר שברחבי מדינת ישראל יש פחות מ-1,000 תחנות דלק ואני לא חושב שזה מטיל משימה בלתי אפשרית על איזשהו פקיד להסתכל על התוצאות האלה פעם בשלושה חודשים או פעם בששה חודשים.

גלעד ארדן: הבעיה המרכזית היא ההסברה, כי אם האזרחים לא מודעים לזה ואם הם לא יפעלו אז זה לא שווה.

גלעד ארדן: אולי אפשר שאנחנו ניזום תיקון להצעת חוק לחייב את תחנות הדלק להציע גם שירות בתשלום סמלי , במקביל לאפשרות שאדם יכול לעשות את זה בחינם, ולחייב אותם לשים נקודות כאלה של לחצי ניפוח בזמן שאדם ממלא אוויר.

חוה בן ארי: משרד התחבורה יודע שהצמיג הוא צמיג והוא מחבר את הרכב לכביש.

חוה בן ארי: הוא מודע למקום שלו בתאונות, לא מסתירים את זה.

חוה בן ארי: יש לנו פעילות של אכיפה בנושא הזה.

חוה בן ארי: ראשית, מול המעבדות המוסמכות.

חוה בן ארי: כל משלוח של צמיגים עובר בדיקה של מעבדות מוסמכות.

חוה בן ארי: שנית, מול המכס, כל משלוח של צמיגים שמגיע דרך המכס עובר דרך המפקחים של אגף הרכב.

חוה בן ארי: יש לנו פעילות משלנו שזה פעילות חורף.

חוה בן ארי: יש לנו עכשיו חודש שלם, נכנסו ל-16 תחנות דלק חינם אין כסף.

חוה בן ארי: אנחנו מציעים בדיקה לכל אזרחי ישראל.

חוה בן ארי: נכנסו כבר 1,200 מכוניות חינם אין כסף לבדיקה וכל אחד שנבדק קיבל קלף כזה וכתוב טיפול נכון בצמיג.

חוה בן ארי: בנוסף לזה, בשנה הבאה אנחנו נעשה פעילות מוגברת של בדיקות צמיגים במשאיות.

חוה בן ארי: בדיון היותר רחב אני אתן את הפרטים.

אורית נוקד: אדוני היושב ראש, אני רוצה להודות לך על קיום הדיון הזה.

אורית נוקד: אני חושבת שאפשר להתכנס סביב כל ההמלצות שהוצעו כאן כאשר בראש ובראשונה נושא המודעות.

אורית נוקד: הנושא השני הוא נושא הפיקוח.

אורית נוקד: אני חושבת שחייבים להגדיר מיהו בעל הבית והאחראי לכל הנושא הזה.

אורית נוקד: הנושא השלישי זה הפנייה לתחנות הדלק להשתדל להשלים את אותם 70% כדי שזה יהיה ברוב התחנות.

אורית נוקד: אני לא יודעת מה קורה בתחנות אחרות, אנחנו שמענו רק את "סונול".

אורית נוקד: נראה לי שיש מקום לדון בזה, יכול להיות שבמסגרת התקנות נדון בזה.

אורית נוקד: אני התחלתי עם מד הלחץ ואחר כך כשקראתי יותר הבנתי שיש בעיות הרבה יותר רציניות בכל מה שקשור לאיכות הצמיג.

אורית נוקד: חבר הכנסת גלעד ארדן עומד בראשות הוועדה למאבק בתאונות הדרכים ונראה לי שהיה נכון לקיים את הדיון הגדול בכל מה שקשור לצמיג ואיכותו, בוועדה שלו.

אורית נוקד: אני זוכרת שבכנסת הקודמת הייתה ועדה בראשותו של חבר הכנסת לנגנטל שעסקה במאבק לתאונות הדרכים וצריך לבדוק האם יש שם חומר שאפשר להסתמך עליו.

אורית נוקד: אנחנו נקיים דיון נוסף עם כולכם במטרה באמת להקטין את התופעה הזו שהיא כל כך עצובה וקשה.

דוד טל: ברגע שיהיה לי תוצאות לגבי הפנצ'ר מאכרים הגברת בן ארי תקבל את זה בטלפון, ואתה תקבל את זה בכתב.

שלום שמחון: אני רוצה להציע סיכום לישיבה ומסקנות.

שלום שמחון: ההצעה הראשונה היא שיתקיים דיון נפרד בוועדת המשנה למאבק בתאונות דרכים בראשותו של חבר הכנסת גלעד ארדן, כולל המלצות בנושא הצמיגים.

שלום שמחון: אני מקבל את עמדתכם שזה לא יכול להסתיים בישיבה קצרה מהסוג הזה, זה נראה לי נושא הרבה יותר רחב.

שלום שמחון: שנית, אנחנו מבקשים שמשרד התחבורה יביא לידיעת הציבור גם באמצעות הסברה בטלוויזיה וברדיו, תשדירי שירות או כל דבר, את חשיבות תקינות הצמיגים ולחץ האוויר התקני בהם לנסיעה בטוחה יותר בכלי הרכב ולמניעת תאונות דרכים.

שלום שמחון: שלישית, אנחנו מבקשים שמשרד התעשייה והמסחר והתעסוקה יעביר לוועדה את התקנות בהתאם לפקודת המשקולות והמידות המעגנות בין היתר את שיטת הבדיקה של מדי לחץ האוויר, אימות דיוקם ותאפשר את הפיקוח והאכיפה על מדי הלחץ האוויר בכל תחנות הדלק.

שלום שמחון: רביעית, אנחנו פונים לחברותה דלק, בינתיים אנחנו לא דורשים, אבל אולי הוועדה בראשותו של חבר הכנסת ארדן תמליץ שתהיה תקנה בעניין, אנחנו דורשים מתחנות הדלק להציע בתחום התחנות, שירות של בדיקת אוויר לצמיגים כמו שמציעים לנו שירותי מים למצנן ושמן.

שלום שמחון: אני יודע שיגידו שיאמרו לנו כי מבחינה טכנית זה נמצא בקצה השני של התחנה ולכן זה לא אפשרי.

שלום שמחון: אני יכול להציע גם אפשרות אחרת ובה עובדי התחנה יבדקו את הצמיג ויאמרו רק אם חסר בו אוויר כן או לא.

שלום שמחון: אם יסתבר שחסר אוויר בצמיג הם יגידו לבעל הרכב שהוא צריך ללכת ולמלא אוויר.

שלום שמחון: לשם כך אין צורך במכשירים גדולים, צריך בסך הכל שעון.

שלום שמחון: זה לא דבר מסובך, זה גם לא מצריך בניית התחנות מחדש.

שלום שמחון: אנחנו נפנה לתחנות הדלק להציע את השירות הזה, כולל פתרון טכני מאוד פשוט .

שלום שמחון: אם חברות הדלק תיעננה לבקשת הוועדה אז אנחנו לא נחפש דרך חוקית לעשות את זה.

שלום שמחון: אבל, אם לא תהיה היענות חיובית לעניין אז אנחנו כמובן נמצא את הדרך החוקית להחיל את זה בתקנות.

שלום שמחון: אנחנו כמובן מבקשים להעמיד לתחנות הדלק מדי לחץ דיגיטליים שהוכח כמדויקים יותר, וכמובן לבצע מעת לעת את בדיקת תקינותם.

שלום שמחון: רשמנו את הודעת משרד התחבורה לגבי הפעולות שהוא הולך לעשות בשנה הבאה בתחום כשירותם של הצמיגים.

טימור רזין: אני מבקש לתקן.

טימור רזין: זה לא משנה אם זה דיגיטלי או לא דיגיטלי.

טימור רזין: מד הדלק הזה צריך לעבור אישור דגם.

טימור רזין: אנחנו מחליטים מה הדגם שיהיה במדינה, לא משנה דיגיטלי או לא.

טימור רזין: אנחנו בודקים את כל המערכת.

טימור רזין: יכול להיות מד לחץ דיגיטלי שהוא לא שווה כלום.

גלעד ארדן: אדוני היושב ראש, אני ביקשתי שתפנה לתחנות הדלק כדי שהן תעדכנה אחת לשנה או שנתיים את הלוחות.

גלעד ארדן: הוא אומר שזה גזירה שהם לא יכולים לעמוד בה.

דורון רוזנטל: זו גזירה שחברות הדלק לא תוכלנה לעמוד בה.

דורון רוזנטל: מדובר כאן באיזשהו עדכון שהוא מתעדכן עם כל המצאה של רכב חדש.

דורון רוזנטל: אני מדבר על שירות ש"סונול" כרגע נותנת.

דורון רוזנטל: זה לא סתם לשנות כתובות על לוח.

דורון רוזנטל: מדובר בלוח שהוא מאוד עמוס מבחינה גראפית.

דורון רוזנטל: אתה לא משנה את הנתונים, אתה צריך להוריד לוח אחד ולהעלות לוח אחר.

דורון רוזנטל: חבר הכנסת ארדן, זה נושא שעלה בוועדת תחנות.

דורון רוזנטל: חבר הכנסת טל, אנחנו מחכים בקוצר רוח לתוצאות הבדיקה שלך.

חוה בן ארי: חבר הכנסת שמחון, התקן האירופאי מחייב שתהיה בדלת השמאלית מדבקה עם מידות ולחץ האוויר הנדרש.

חוה בן ארי: זה תקן מחייב.

דוד טל: אם תצאו במסע הסברה על כך בטלוויזיה אז הציבור ידע מזה.

שלום שמחון: תודה רבה לחברת הכנסת נוקד, הישיבה נעולה.